**UPRAVNI ODJEL**

**ZA OPĆE I ZAJEDNIČKE POSLOVE**

KLASA: 810-05/20-01/06

URBROJ: 2140/01-11-20-2

Krapina, 13. svibnja 2020.

 Na temelju članka 17. Statuta Krapinsko-zagorske županije („Službeni glasnik Krapinsko-zagorske županije“, broj 13/01., 5/06., 14/09., 11/13., 26/13. – pročišćeni tekst, 13/18. i 5/20.) i Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije („Službeni glasnik Krapinsko-zagorske županije“, broj 24/14.) upućuje se

**Javni poziv** **za savjetovanje sa zainteresiranom javnošću u postupku donošenja**

**Odluke o određivanju pravnih osoba od interesa za sustav civilne zaštite**

**Krapinsko-zagorske županije**

 Člankom 20. stavkom 1. točkom h) Zakona o sustavu civilne zaštite („Narodne novine“, broj 82/15., 118/18. i 31/20., dalje u tekstu: Zakon) određeno je da su pravne osobe u sustavu civilne zaštite jedna od operativnih snaga sustava civilne zaštite. Člankom 36. stavkom 1. Zakona propisano je da su pravne osobe koje su odlukama tijela jedinica lokalne i područne (regionalne) samouprave određene od interesa za sustav civilne zaštite, dužne u operativnim planovima izraditi plan o načinu organiziranja provedbe mjera i aktivnosti u sustavu civilne zašite sukladno odredbama Zakona, posebnih propisa i njihovih općih akata. Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja određeno je da predstavničko tijelo jedinice lokalne i područne (regionalne) odukom određuje pravne osobe i njihove kapacitete ili samo dio kapaciteta od značaja za reagiranje u velikim nesrećama i katastrofama te da se tom odlukom pravnim osobama utvrđuju konkretne zadaće u sustavu civilne zaštite o kojima se obavještavaju na način da im se dostavi cjelovita odluka ili, u pravilu, izvodom iz odluke, a pravne osobe operativnim planovima razrađuju način provođenja zadaća u sustavu civilne zaštite.

 Sukladno članku 17. stavku 3. Zakona, prijedlog odluke o određivanju pravnih osoba od interesa za sustav civilne zaštite priprema izvršno tijelo jedinice lokalne i područne (regionalne) samouprave, a na isti, sukladno članku 12. Zakona, suglasnost daje središnje tijelo državne uprave nadležno za poslove civilne zaštite.

 Prema odredbama Zakona o sustavu civilne zaštite, trenutno je na snazi Odluka o određivanju operativnih snaga zaštite i spašavanja i pravnih osoba od interesa za zaštitu i spašavanje u Krapinsko-zagorskoj županiji („Službeni glasnik Krapinsko-zagorske županije“, broj 11/11.) koja je donesena temeljem Zakona o zaštiti i spašavanju koji je stavljen van snage stupanjem na snagu Zakona o sustavu civilne zaštite te bi se ista stavila van snage donošenjem Odluke o određivanju pravnih osoba od interesa za sustav civilne zaštite Krapinsko-zagorske županije.

 Sukladno odredbama Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije (Službeni glasnik Krapinsko-zagorske županije“, broj 24/14.), poziva se zainteresirana javnost da svojim prijedlozima i sugestijama pridonese kvaliteti akta koji se donosi.

Svoje prijedloge možete u pisanom obliku poslati na adresu: Krapinsko-zagorska županija, Upravni odjel za opće i zajedničke poslove, Magistratska 1, Krapina, te na e-mail adresu: marija.bedenikovic@kzz.hr zaključno s danom 24. svibnja 2020. godine.

Svi u roku pristigli prijedlozi razmotrit će se i, oni prihvaćeni, ugraditi u prijedlog Odluke o određivanju pravnih osoba od interesa za sustav civilne zaštite Krapinsko-zagorske županije koji će se uputiti na prethodnu suglasnost Službi civilne zaštite Krapina te, po dobivanju suglasnosti, Županijskoj skupštini na donošenje.

 **PROČELNICA**

 Petra Vrančić Lež

Prilog: Nacrt prijedloga Odluke o određivanju pravnih osoba

 od interesa za sustav civilne zaštite Krapinsko-zagorske županije